b'\n_START_ARTICLE_\nMosaiikkievoluutio\n_START_PARAGRAPH_\nMosaiikkievoluutio tarkoittaa sellaista evoluutiotapahtumaa, jossa el\xc3\xa4imen jotkin rakenteet, elimet tai toiminnot kehittyv\xc3\xa4t eri tahtiin, eli jotkin ominaisuudet kehittyv\xc3\xa4t alkuper\xc3\xa4isist\xc3\xa4 t\xc3\xa4ysin poikkeaviksi, mutta toiset taas pysyv\xc3\xa4t muuttumattomina._NEWLINE_K\xc3\xa4sitteen mosaiikkievoluutio otti ensimm\xc3\xa4isen\xc3\xa4 k\xc3\xa4ytt\xc3\xb6\xc3\xb6n evoluutiobiologi Gavin de Beer. H\xc3\xa4n tutki selk\xc3\xa4rankaisluokkien v\xc3\xa4limuotoja edustavia fossiileja, esimerkiksi Archaeopteryx-liskolintua. T\xc3\xa4m\xc3\xa4n n\xc3\xa4kemyksen mukaan kehitys matelijasta linnuksi ei tapahtunut kaikkien elinten muuttuessa v\xc3\xa4hitellen, vaan niin, ett\xc3\xa4 osa elimist\xc3\xa4 muuttui toisenlaisiksi toisten pysyess\xc3\xa4 ennallaan. El\xc3\xa4imess\xc3\xa4 oli siis "mosaiikkimaisesti" sekoittuneena uutta ja vanhaa._NEWLINE_Samoin esimerkiksi ihmisen varhaisissa kehitysvaiheissa tietyt rakenteet sopeutuivat ensin kaksijalkaiseen liikkumistapaan, mutta vasta my\xc3\xb6hemm\xc3\xa4ss\xc3\xa4 vaiheessa kallon muoto alkoi muuttua ja aivotilavuus kasvoi kohti nykyist\xc3\xa4.'